DA Den Europæiske Unions Tidende L 256/19

KOMMISSIONENS AFGØRELSE (EU) 2015/1753

af 30. september 2015

om bekræftelse af Italiens deltagelse i et forstærket samarbejde om indførelse af beskyttelse af et enhedspatent

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde, særlig artikel 328, stk. 1, og artikel 331, stk. 1,

under henvisning til Rådets afgørelse 2011/167/EU af 10. marts 2011 om bemyndigelse til et forstærket samarbejde om indførelse af beskyttelse af et enhedspatent (1),

under henvisning til Italiens underretning om, at landet har til hensigt at deltage i et forstærket samarbejde om indførelse af beskyttelse af et enhedspatent, og

ud fra følgende betragtninger:

(1) Rådet besluttede den 10. marts 2011 at tillade et forstærket samarbejde mellem Belgien, Bulgarien, Cypern, Danmark, Det Forenede Kongerige, Estland, Frankrig, Grækenland, Irland, Letland, Litauen, Luxembourg, Malta, Nederlandene, Østrig, Polen, Portugal, Rumænien, Slovakiet, Slovenien, Spanien, Sverige, Tjekkiet, Tyskland og Ungarn om indførelse af beskyttelse af et enhedspatent.

(2) Den 17. december 2012 vedtog Europa-Parlamentet og Rådet forordning (EU) nr. 1257/2012 (2).

(3) Den 17. december 2012 vedtog Rådet forordning (EU) nr. 1260/2012 (3).

(4) Italien har meddelt, at landet har til hensigt at deltage i et forstærket samarbejde om indførelse af beskyttelse af et enhedspatent, ved brev af 2. juli 2015, som Kommissionen registrerede som modtaget den 20. juli 2015.

(5) Kommissionen bemærker, at hverken afgørelse 2011/167/EU eller forordning (EU) nr. 1257/2012 og forordning (EU) nr. 1260/2012 indeholder nogen specifikke krav vedrørende deltagelse i et forstærket samarbejde om beskyttelse af et enhedspatent, og at Italiens deltagelse bør øge fordelene ved et sådant forstærket samarbejde —

VEDTAGET DENNE AFGØRELSE:

Artikel 1

Italiens deltagelse i et forstærket samarbejde

1. Italiens deltagelse i et forstærket samarbejde om indførelse af beskyttelse af et enhedspatent i henhold til bemyndigelsen i afgørelse 2011/167/EU bekræftes.

2. Forordning (EU) nr. 1257/2012 og forordning (EU) nr. 1260/2012 gælder for Italien i overensstemmelse med denne afgørelse.

Artikel 2

Underretning fra Italien

1. Italien underretter Kommissionen om de foranstaltninger, der vedtages i henhold til artikel 9 i forordning (EU) nr. 1257/2012 på datoen for anvendelsen af nævnte forordning:

2. Italien underretter Kommissionen om de foranstaltninger, der vedtages i henhold til artikel 4, stk. 2, i forordning (EU) nr. 1257/2012, på datoen for anvendelsen af nævnte forordning eller i de tilfælde, hvor Den Fælles Patentdomstol ikke har enekompetence i Italien for så vidt angår europæiske patenter med ensartet retsvirkning på datoen for nævnte forordnings anvendelse, på den dato, hvor Den Fælles Patentdomstol får en sådan enekompetence i Italien.

Artikel 3

Ikrafttræden og anvendelsesdato for forordning (EU) nr. 1257/2012 og forordning (EU) nr. 1260/2012 i Italien

1. Forordning (EU) nr. 1257/2012 og forordning (EU) nr. 1260/2012 træder i kraft i Italien dagen efter, at denne afgørelse er blevet offentliggjort i Den Europæiske Unions Tidende.

2. Forordning (EU) nr. 1257/2012 og forordning (EU) nr. 1260/2012 finder anvendelse på Italien på dagen for ikrafttrædelsen af aftalen om en fælles patentdomstol.

Artikel 4

Ikrafttræden

Denne afgørelse træder i kraft dagen efter offentliggørelsen i Den Europæiske Unions Tidende.

Udfærdiget i Bruxelles, den 30. september 2015. På Kommissionens vegne Jean-Claude JUNCKER Formand

(1) EUT L 76 af 22.3.2011, s. 53.

(2) Europa-Parlamentet og Rådet forordning (EU) nr. 1257/2012 af 17. december 2012 om gennemførelse af et forstærket samarbejde om indførelse af enhedspatentbeskyttelse (EUT L 361 af 31.12.2012, s. 1).

(3) Rådets forordning (EU) nr. 1260/2012 af 17. december 2012 om gennemførelse af et forstærket samarbejde om indførelse af enhedspatentbeskyttelse for så vidt angår gældende oversættelsesordninger (EUT L 361 af 31.12.2012, s. 89).